ועדת הכספים, כנסת 23, פרוטוקול מספר 85, 2020-07-07 10:30

משה גפני: בוקר טוב, אני מתכבד לפתוח את ישיבת ועדת הכספים.

משה גפני: לפני ההצעות לסדר-היום, אני מבקש לומר משהו.

משה גפני: אתמול לא הוצאתי הודעה, וגם עכשיו אני עושה את זה בלי התלהמות, אבל אתמול ראיתי את ההתנהגות של השוטרים עם הילדה בירושלים.

משה גפני: ילדה בת 10 שהלכה עם שני ילדים בעגלה וקנתה משהו לשתות, אז היא הורידה את המסכה ושמה אותה על הסנטר.

משה גפני: השוטרים כתבו לה דוח והיא עמדה ובכתה.

משה גפני: השוטרים צריכים לעשות את העבודה; אנחנו נמצאים בתקופה מאוד קשה, צריך ללכת עם מסכות, צריך לעמוד בכל התנאים של משרד הבריאות והמשטרה צריכה לאכוף את זה – זה בסדר גמור.

משה גפני: אבל זה לא יכול להיות, וזה לא רק שם.

משה גפני: ראיתי גם בתל אביב התנהגות כזאת של השוטרים.

משה גפני: אני חושב שהשר לביטחון פנים וממלא מקום המפכ"ל צריכים לתת הנחיה לשוטרים שיש דברים שצריך לקחת בחשבון, צריך שיקול דעת.

משה גפני: אי-אפשר לקחת ילדה בת 10 שנמצאת עם שני ילדים, היא שותה משהו והיא בוכה, ובכל מחיר, ייקוב הדין את ההר.

משה גפני: כתוב בתורה שלא חרבה ירושלים אלא שהעמידו דבריהם על דין תורה – יש מקרים שבהם לא עושים את זה.

מיקי לוי: חד-משמעית.

משה גפני: צריך שיקול דעת.

משה גפני: שוטר, יש לו כוח ביד.

משה גפני: המחוקק נתן לו את הכוח ומאפשר לו לפעול על מנת שיכפה את העניין הזה על מי שלא עומד בתנאים של משרד הבריאות.

משה גפני: אבל לקחת ילדה בת 10 שעומדת ובוכה ולכתוב לה דוח בגלל שהיא שותה איזה כוס שתייה?

משה גפני: אני חושב שזה לא נכון.

משה גפני: אני פונה מכאן לשר לביטחון הפנים שיבדוק את הדברים האלה.

משה גפני: ראיתי גם בתל אביב איזה מקרה שהרביצו שם למישהו.

משה גפני: אני לא בטוח שצריך ללכת בדרך הזו, במיוחד שלא מדובר על עבריינים.

משה גפני: מדובר על אנשים מהשורה, שגרתיים, שלצערי, לפעמים לא עומדים בתנאים וצריך לכפות עליהם את התנאים.

משה גפני: אבל זה צריך להיעשות באופן מסודר ונורמלי.

משה גפני: אני פונה לשר לביטחון הפנים אמיר אוחנה לבדוק את העניין הזה ולתת הנחיות ברורות – מה צריך לעשות, מה צריך לאכוף ומה לפעמים צריך להפעיל שיקול דעת ולהסביר.

משה גפני: אלכס קושניר, בבקשה, הצעה לסדר-היום.

אלכס קושניר: רציתי להעלות לסדר-היום את הנושא של החלטות הממשלה אתמול בנוגע לסגירת עסקים, ובפרט אני רוצה לדבר על חדרי כושר.

אלכס קושניר: אני לא יודע אם אתה יודע, כבוד היושב-ראש, אבל היום חדרי הכושר עשו שינוי בתפיסת הפעולה שלהם והתאימו את עצמם לקורונה.

אלכס קושניר: המרחקים בין המכשירים הם יותר משני מטר, אנשים שומרים על ההנחיות, וכהוכחה לכך – אין שום הדבקה בחדרי הכושר.

משה גפני: אני מכיר את זה, דרך אגב.

משה גפני: יש לי קרוב קרוב במשפחה שיש לו חדר כושר, וזה נכון.

אלכס קושניר: אז מה הסיבה והבהלה לסגור את חדרי הכושר?

אלכס קושניר: זאת פניקה.

אלכס קושניר: ראינו את הפניקה של הממשלה בגל הראשון ואנחנו רואים את הפניקה בגל השני.

אלכס קושניר: דרך אגב, הייתה עוד הנחייה מטופשת לגבי אוטובוסים, ואני מאוד שמח שבסופו של דבר לקחו אחורה ועשו חשיבה מחדש.

אלכס קושניר: אני לא יודע מה תהיה ההחלטה היום, אבל לפחות יש איזושהי חשיבה מחדש.

אלכס קושניר: אז גם פה, אני מצפה מהממשלה – ואולי אנחנו כאן, בוועדה, ביחד – צריכים לקרוא לממשלה ולהגיד להם: חבר'ה, יש שם אפס הדבקה, אנשים שומרים על מרחק.

אלכס קושניר: אז אתה יודע מה, תסגרו את המלתחות, שיתקלחו בבית, אבל תנו לאנשים את ההזדמנות להתאמן.

אלכס קושניר: מעבר לזה שזה אורח חיים בריא, זה גם הורג סקטור שלם.

אלכס קושניר: הם כבר אחרי חודשיים וחצי של סגירה, לא כל כך קיבלו מענקים וסיוע מהממשלה, עד שהתחילו להתרומם – עוד פעם סוגרים אותם.

אלכס קושניר: אני חושב שכולנו ביחד צריכים לקרוא לממשלה שיפסיקו עם הדבר הזה, יחשבו על זה מחדש ויקבלו החלטה, שהיא החלטה הגיונית ולא שליפה מהמותן, כרגיל.

משה גפני: תודה רבה.

משה גפני: מיקי לוי, בבקשה.

מיקי לוי: תודה רבה, אדוני היושב-ראש.

מיקי לוי: בוקר טוב.

מיקי לוי: ההערה שלך לגבי ההתנהגות לאותה ילדה – באמת צריך להפעיל ראש.

מיקי לוי: מהצד השני, אני יכול להגיד שזה לא נותן הכשר להתנהגות באותו יום.

מיקי לוי: בכלל, הייתה צריכה לבוא קריאה לא להתעסק עם ילדים, הם גורם מדביק שולי.

מיקי לוי: לא להתעסק עם ילדים; ילד רואה שוטר – נבהל.

מיקי לוי: אעביר בקשה כזאת גם לממלא מקום המפכ"ל.

מיקי לוי: תעזבו את הילדים עד גיל 13–14.

מיקי לוי: מה הטירוף הזה?

מיקי לוי: נתתם 500 שקל – התנגדתי לזה.

מיקי לוי: אמרתי שזה המון כסף למי שלא עובד עכשיו.

מיקי לוי: 800,000 איש איבדו את מקום עבודתם.

מיקי לוי: לכל שוטר יש לפטופ; תופס את X, בודק – אזהרה פעם ראשונה.

מיקי לוי: מחרתיים הוא נתפס עוד פעם – תן לו קנס.

מיקי לוי: 500 שקל זה המון כסף בימים טרופים אלה למי שאיבד את מקום עבודתו.

מיקי לוי: אבל לא קיבלו את זה, וזה חבל.

מיקי לוי: ידעתי שזה יתגלגל למקומות האלה.

מיקי לוי: על פי העיתונות הכלכלית, 48% מכל הסכום של הממשלה יצא לכלל ביצוע.

מיקי לוי: הוועדה הזו בראשותך ביקשה עשר פעמים ממשרד האוצר: תבואו, תגידו לוועדה מה הוצאתם, על מי הוצאתם, למה רק 48% מסכום הסיוע – שהוא לא בומבסטי כמו במדינות אירופה, אבל בכל זאת, זה סכום גדול למדינת ישראל.

מיקי לוי: שוב, מהעיתונות.

מיקי לוי: יש כאלה שטוענים שאף פחות מזה.

מיקי לוי: אני חושב שראש אגף התקציבים והחשכ"ל צריכים לבוא הנה לישיבה בראשותך לשעה קלה.

מיקי לוי: אנחנו נכין את החומרים כדי שהם יוכלו לעשות שיעורי בית.

מיקי לוי: אי-אפשר ככה, הרי בעוד יומיים הם ירצו שנסייע בידם להעביר את התקציב; אז מה, אז הם יהיו ילדים טובים וכל מה שנרצה הם ייתנו לנו?

מיקי לוי: זה חבל, הוועדה אינה חותמת גומי.

מיקי לוי: אני מציע להם לבוא לכאן לפני התקציב, להגיד לנו מה קורה, לתת לנו סקירה כללית מה קורה.

מיקי לוי: אני מבקש שנקיים דיון דחוף בנוגע מענק עידוד תעסוקה, שהרי עוד פעם חלק מהמשק נסגר.

מיקי לוי: הזכירו כאן את חדרי הכושר, אולמות תרבות, אולמות אירועים, מסעדות.

מיקי לוי: מה קורה הלאה?

מיקי לוי: מה התוכניות של הממשלה הלאה?

מיקי לוי: בסוף זה יבוא לפתחך.

מיקי לוי: מה יגידו?

מיקי לוי: גפני לא אישר את הסכומים.

מיקי לוי: הרי אנחנו מכירים את זה.

מיקי לוי: לכן ראוי - - -

משה גפני: אמרתי בשבוע שעבר שנעשה דיון טרום התקציב.

מיקי לוי: לכן אני מבקש שיבואו, גם את זה להכניס לנושא.

מיקי לוי: סוגיית קרן ההלוואות – לפני שבוע ימים פניתי לחשב הכללי בבקשה לקבל תשובות בסוגיה, וכמובן, טרם נעניתי.

מיקי לוי: עד כה לא קיבלנו נתונים מפולחים של הקרן, כאשר לאחר שיחות רבות עם בעלי עסקים - - -

משה גפני: על מה אתה מדבר, מיקי?

מיקי לוי: הלוואות מהבנקים לבעלי העסקים.

מיקי לוי: חלק קיבלו 40%, 50%, לא מיצו את הכול.

מיקי לוי: למה?

מיקי לוי: כי הבנק אומר: אתה עסק בסיכון.

מיקי לוי: אם אני עסק בסיכון, הרי הקימו קרן לעסקים בסיכון.

מיקי לוי: מה קורה עם העניין הזה?

מיקי לוי: יש כל כך הרבה שאלות לחשב הכללי ולראש אגף התקציבים, ראוי שהם יבואו.

מיקי לוי: אנחנו נגיש כל אחד שתיים-שלוש שאלות כדי שהם יוכלו לעשות שיעורי בית ולא פה נתחיל לשאול את השאלות.

מיקי לוי: אני אומר שיש לאפשר לבנקים לתת הלוואות בערבות מדינה במסלול המוגבר כדי למנוע קריסה של עסקים.

מיקי לוי: עסקים שהמחזור שלהם מעל 400 מיליון שקל, בתי מלון וכו', שגם הם יוכלו לקבל הלוואות במסלול המוגבר.

מיקי לוי: דבר באמת חשוב – קרן הניקיון, ידידתנו משכב הימים, לא אתה ולא אני עוזבים אותה.

מיקי לוי: הצטבר עכשיו הרבה כסף.

מיקי לוי: אתה יודע למה, אדוני?

מיקי לוי: כולם ישבו בבתים, יש יותר אשפה, משלמים יותר היטלים.

מיקי לוי: הקרן מתפוצצת מכסף, זה הזמן.

מיקי לוי: כל השנים אמרו: זה לא רלוונטי, זה לא מתחבר.

מיקי לוי: ראבק, יש שם כסף, זה בדיוק הזמן להוציא כסף לטובת העסקים.

מיקי לוי: למה אני אומר את זה?

מיקי לוי: כי היה לעסקים פטור מארנונה לשלושה חודשים ולקחו חלק מהקרן.

מיקי לוי: סוף-סוף מצאו את ההקשר המשפטי, מישהו פתר את זה משפטית.

מיקי לוי: אז עכשיו מה יהיה עם העסקים שעוד פעם נסגרים?

מיקי לוי: ראוי שניתן להם פטור, והמדינה והקרן יממנו עוד פעם.

מיקי לוי: אמרה הממשלה אתמול: אנחנו הולכים לסגור עסקים.

מיקי לוי: בסדר, אין בעיה, אבל לפחות את הארנונה.

משה גפני: אוקיי, מיקי.

מיקי לוי: הנושא הזה מאוד מאוד חשוב.

מיקי לוי: ויש כסף בקרן, היא עמוסה אפילו.

מיקי לוי: למה?

מיקי לוי: כי יש פינוי אשפה.

מיקי לוי: אדוני מנכ"ל הביטוח הלאומי, אני שמח שאתה פה, מקדם אותך בברכה.

מיקי לוי: נתנו כסף לאנשים.

מיקי לוי: יש אנשים שנענו לבקשת הממשלה לבצע הסבת מקצוע, וראו זה פלא – מורידים להם 30% ממה שהם מקבלים מהביטוח הלאומי עבור הסבת המקצוע.

מיקי לוי: האזרחים משלמים עבור הסבת המקצוע, גם ככה הסכומים הם לא גדולים.

מיקי לוי: אני לא יודע אם זו הוראה פנימית או הוראת ממשלה, ראוי שנטפל בזה.

מיקי לוי: 30% מ-6,000 שקל, פחות או יותר, זה הרבה כסף.

מיקי לוי: אז אדוני המנכ"ל, אם אפשר, התייחסות שלך.

משה גפני: מיקי - - -

מיקי לוי: דבר אחרון.

מיקי לוי: אלה שיצאו לחל"ת, אדוני המנכ"ל, העברתם דרישה לעסקים לשלם את הביטוח הלאומי שלהם.

מיקי לוי: צריך לפתור את הבעיה, הרי הוא לא הפעיל, הוא לא שילם, המדינה שילמה את החל"ת, אז אתה פונה למעסיק שישלם את הביטוח הלאומי?

מיקי לוי: נראה לי לא סביר, אדוני מנכ"ל הביטוח הלאומי.

מיקי לוי: אני בטוח שזו לא הוראה שלך אלא ממוחו הקודח של מישהו באגף התקציבים.

מיקי לוי: אני מכיר אותם.

מיקי לוי: תודה רבה.

משה גפני: תודה רבה.

משה גפני: אנחנו עוברים לסעיף הראשון בסדר-היום: שינויים תקציביים בהתאם לחוק יסוד: משק המדינה (תיקון מס' 10 והוראת שעה לשנת 2020) (שיפוי המוסד לביטוח הלאומי).

משה גפני: אני מקדם בברכה את ידידנו מנכ"ל המוסד לביטוח לאומי, עו"ד שפיגלר, שנאות לבקשתנו להיות כאן בדיון הזה אף על פי שזה דיון די מובן, אבל בכל אופן יש כאן כמה שאלות, גם שנשאלו עכשיו.

משה גפני: גם אני שלחתי לך מכתב אתמול על זה שגובים מאלה שמקבלים דמי אבטלה ביטוח לאומי, שזה לא פרופורציונלי בכלל למה שהם מרוויחים.

משה גפני: צריך לקזז להם את זה מדמי האבטלה שהם מקבלים.

משה גפני: אבל גם מה ששאל מיקי לוי; הביטוח הלאומי, שהוא גורם חיובי שעושה טוב לאנשים, לפעמים - - -

מיקי לוי: באמת אור.

מיקי לוי: בכל המצב, הביטוח הלאומי הוא קרן אור.

משה גפני: נכון, נכון.

משה גפני: אמרתי, זה מקום חיובי, שאנשים יכולים להתהדר בעניין הזה, שמקבלים משם סיוע.

משה גפני: אגף התקציבים מחייב אותך לעשות דברים, והדברים האלה משוללי היגיון.

משה גפני: צריך לתת לאנשים טוב, לא לעשות להם פתאום קיזוזים, הפחתות וכל הדברים האלה, שהם מיותרים לגמרי.

משה גפני: אני מבקש ממך, מאיר, שקודם כול תציג את מה שממשלה מבקשת מאתנו, ואת הדברים שנשאלו כאן, אם אתה יכול לתת סקירה.

מאיר שפיגלר: יש אפשרות להפוך את הסדר וקודם כול להתייחס למה שאמרתם?

משה גפני: כן, בבקשה.

מאיר שפיגלר: קודם כול, הביטוח הלאומי פועל על פי חוק.

מאיר שפיגלר: זאת אומרת, אם אנחנו גובים, זה אומר שהמחוקק קבע שהביטוח הלאומי צריך לגבות; ואם אנחנו לא מצליחים לתת מעבר לקצבה מסוימת, זה בגלל שהמחוקק הגביל את הביטוח הלאומי.

מאיר שפיגלר: מבחינתנו, אנחנו בית הילל – כל מה שאפשר כדי לעזור ולסייע.

מאיר שפיגלר: אנחנו מזדהים לחלוטין עם מצוקת התושבים, הביטוח הלאומי נמצא בקדמת הבמה.

מאיר שפיגלר: אגב, לא בתור הצהרה לעתיד לבוא אלא בתור הוכחה ניצחת לגבי מה שהיה עד כה.

מאיר שפיגלר: לגבי שני הדברים שהעלית: עניין ההכשרה – מזמן העלינו הצעה שנממן את מלוא דמי האבטלה בכל תקופת ההכשרה המקצועית, שזה יאפשר לאנשים להתארגן ולעבור למקום עבודה חלופי לזה שהיה ערב יציאתם למסגרת של מובטל במדינת ישראל.

מאיר שפיגלר: הדבר הזה מצריך חקיקה.

מאיר שפיגלר: אנחנו בוודאי בעד.

מאיר שפיגלר: יותר מזה, אנחנו חושבים שזה בהחלט נדבך משמעותי כדי לסייע לשוק לחזור ולקלוט כמה שיותר מובטלים חזרה לעבודה שוטפת.

מאיר שפיגלר: לעניין 348 שקלים שדיברת לגבי גבייה מהמעסיקים, וגם אתה, אדוני היושב-ראש, התייחסת לזה – שניכם צודקים.

מאיר שפיגלר: קודם כול, שניכם צודקים.

מאיר שפיגלר: כבר לפני כחודשיים הכנו בביטוח הלאומי תזכיר חוק בנושא הזה כי אנחנו יודעים במה מדובר, ואנחנו יודעים שבעידן הנוכחי הדבר הזה לא צריך להיות ממומש הלכה למעשה, בוודאי ובוודאי לאלה שבזמן עבודתם הרוויחו פחות משכר מינימום.

מאיר שפיגלר: יוצא איפה שהמעסיק נדרש לשלם יותר ביטוח לאומי ממה שהיה משלם אילו העובד היה ממשיך לעבוד כבדרך השגרה.

מאיר שפיגלר: אגב, הבקשה שלנו לבטל את הגבייה של הסכום הזה עברה במינהלת הביטוח הלאומי, בוועדה המקצועית של המועצה של הביטוח לאומי.

מאיר שפיגלר: זה הופך להיות אקוטי שבעתיים כי, לצערי הרב, יש מעסיקים – לא כולם – שמכיוון שהחוק מאפשר להם, משיתים את ההוצאה הזאת על אותם מובטלים, שגם ככה מקבלים דמי אבטלה שרחוקים מאוד מהשכר שהיה מנת חלקם לפני הפסקת עבודתם.

מאיר שפיגלר: אז אנחנו רואים עין בעין את הדברים.

משה גפני: זה מה שמיקי אמר, זה גם מה שאני כתבתי לך.

משה גפני: מה שאתה אומר זה ש אתה נותן דמי אבטלה - - -

מאיר שפיגלר: אנחנו מזדהים לחלוטין עם זה, חושבים שזה לא נכון.

מאיר שפיגלר: חודשיים גבייה - - -

משה גפני: רק שנדע על מה אנחנו מדברים, מוודא שהבנתי נכון את מה שאתה אומר.

משה גפני: אתה משלם להם דמי אבטלה אבל מקזז את דמי הביטוח הלאומי, שלו הוא היה עובד רגיל הוא לא היה משלם סכום כזה.

מאיר שפיגלר: הוא היה משלם פחות אם קיבל פחות משכר מינימום.

מאיר שפיגלר: החוק אומר שמי שצריך לשאת בתשלום הזה במשך חודשיים, בזמן היותו של העובד בחל"ת, זה המעסיק, אבל יש לו אפשרות להשית את זה על העובד.

מאיר שפיגלר: נוצר מצב שבחלק מהמקרים המעסיק משלם ובחלק מהמקרים העובדים, שגם ככה חרב עליהם עולמם, נדרשים לשלם.

מאיר שפיגלר: הביטוח הלאומי בעת הזאת חושב, אמר וגם עשה מעשה שאמור להגיע לפתחה של כנסת ישראל – לא לגבות את הסכום הזה, נקודה.

מיקי לוי: איפה הצעת החוק?

מיקי לוי: אולי הוא יכול להעביר לוועדה והוועדה תגיש?

מיקי לוי: יש לנו כוח לעשות את זה.

מיקי לוי: זה עוול לאזרחי מדינת ישראל בעת הזאת.

משה גפני: אני מבקש שהיועצת המשפטית של הוועדה תבדוק את החקיקה בעניין הזה ותכין הצעה של הוועדה, חוץ מתזכיר החוק שמאיר מדבר עליו.

משה גפני: זה לא יכול להיות הדבר הזה, זה דבר שהוא משולל היגיון.

משה גפני: מצד אחד, הממשלה מתהדרת בעניין הזה, ובצדק, שהיא השקיעה הרבה מאוד כסף והיא עוזרת לאנשים, ופה פתאום הולכים וגובים מהם דבר שלא מגיע.

משה גפני: סתם מנצלים את התקופה הזאת.

מאיר שפיגלר: אגב, הרב גפני יושב-ראש הוועדה, כתוצאה מכל מה שאמרתם, דחיתי בהחלטה פנימית של הביטוח הלאומי את התשלומים, בהתחלה ל-15 ביולי וכעת זה נדחה פעם נוספת ל-15 באוגוסט - - -

משה גפני: את מה דחית?

מאיר שפיגלר: את הגבייה של התשלומים האלה.

מאיר שפיגלר: כדי לאפשר בכל זאת את הקידום של התהליכים שימנעו את הצורך לגבות את הסכום הזה.

משה גפני: נוביל את העניין הזה ונראה אם זה ילך למקומות אחרים.

מיקי לוי: חקיקת בזק לפני 15 באוגוסט, כי אז הוא יעמוד עוד פעם במשבר.

משה גפני: דרך אגב, גונבה לאוזניי שמועה, לא בדקתי את זה עדיין, שבחוק ההסדרים רוצים להלאים את הביטוח הלאומי, כמו שנוהגים תמיד.

מאיר שפיגלר: עור התוף שלך מתפקד מצוין.

מאיר שפיגלר: אם זה הנושא, אז אני כמובן אדבר.

משה גפני: אתה יכול להגיד משפט בעניין הזה?

משה גפני: מעניין אותי, בגלל שבינתיים זה רק בגדר שמועה.

מאיר שפיגלר: אני מקווה שהדבר הזה הוא בלון ניסוי - - -

מיקי לוי: איום ונורא.

משה גפני: אבל זה כבר היה.

משה גפני: הלאימו, שמו לך - - -

מאיר שפיגלר: כן, לטובת אזרחי מדינת ישראל.

משה גפני: הייתי בקואליציה וצרחתי, זו הייתה ישיבה בגני התערוכה.

משה גפני: היית באיזשהו מקום, אבל לא היית בביטוח הלאומי.

משה גפני: זה הרתיח.

משה גפני: זה משנה את כל המבנה החברתי של החברה בישראל.

מאיר שפיגלר: בוודאי, זה מרסק את הנושא הסוציאלי של תושבי מדינת ישראל, שמממנים - - -

משה גפני: זה נכון?

משה גפני: אתה מכיר את הדבר הזה?

משה גפני: אתה יכול להגיד משפט על זה.

מאיר שפיגלר: אמרתי שאתה שומע מצוין, ומפענח לא פחות טוב מזה.

משה גפני: רע מאוד.

משה גפני: מה אתם מבקשים פה?

מאיר שפיגלר: לא אנחנו מבקשים, זה משרד האוצר הביא.

משה גפני: משרד האוצר, אבל זה לשפות אותך.

מאיר שפיגלר: אז אגיד עוד דבר: גם הדבר הזה כבר לא רלוונטי.

מאיר שפיגלר: אתה יודע למה?

מאיר שפיגלר: משום העובדה שאתמול התקבלו החלטות שהסכום הזה ממש לא נותן להן מענה.

מאיר שפיגלר: אתמול בוועדת העבודה והרווחה, ואני חושב - - -

משה גפני: אז לא צריך להעביר את הכסף הזה?

מאיר שפיגלר: בינתיים אנחנו מסתדרים, אני רק אומר שיכול מאוד להיות - - -

משה גפני: לא להעביר את הכסף הזה?

משה גפני: אני רוצה לדעת, בגלל שהכסף הזה בעיניי חיוני ממדרגה ראשונה, עם זה אתם משלמים - - -

מאיר שפיגלר: אנחנו עומדים במלוא התשלומים שזכאים תושבי מדינת ישראל מהביטוח הלאומי, כולל כל המובטלים, כולל כל החלטות כנסת ישראל, כולל ההחלטה שקיבלתם למניעת כפל קיזוזים.

מאיר שפיגלר: אמרתי לך באותה ישיבה שאנחנו מתחייבים להעביר את הסכומים לזכאים בתוך 12 ל-14 יום.

מאיר שפיגלר: התחיל אחרי שמונה ימים והסתיים, בדיוק כמו שהתחייבנו, אחרי 14 ימים.

מאיר שפיגלר: העברנו את כל הכספים לכל הזכאים בזמן, וזה לא דבר של מה בכך.

מאיר שפיגלר: לעניין הבקשה הזאת, היא נותנת מענה - - -

משה גפני: אתם משלמים את הכסף מכיוון שאתם סומכים עלינו שנעביר לכם את זה.

מאיר שפיגלר: לא.

מאיר שפיגלר: אנחנו משלמים את הכסף כי קודם כול אנחנו חייבים לתת לתושבים את מלוא הזכויות שלהם.

משה גפני: כן, אבל כשאתה חושב לעצמך בצד, אתה אומר: רק רגע, אבל חסרים לי עכשיו כמה מיליארדים בגלל ששילמתי.

משה גפני: אתה סומך עלינו שנעביר את זה.

מאיר שפיגלר: בינתיים, עד סוף יוני הסתדרנו במסגרת המשאבים השוטפים שלנו, על בסיס תזרים המזומנים של הביטוח הלאומי.

מאיר שפיגלר: עד יוני, כולל.

משה גפני: אבל התזרים שלכם הוא כסף שמיועד לכל מיני נושאים חברתיים מהמדרגה הראשונה.

משה גפני: אם לא נעביר את הכסף – לא יהיה לכם.

משה גפני: יכול לבוא באיזשהו יום אגף התקציבים ולהגיד: רגע, תעצרו, אין לכם כסף.

מאיר שפיגלר: תושבי מדינת ישראל, לפחות מאוקטובר 1980, העבירו דרך הביטוח הלאומי את כל עודפי הגבייה לתקציב המדינה.

מאיר שפיגלר: אלה כספים של התושבים, והם מיועדים אך ורק כדי לדאוג לכך שכל הזכויות שלהם ייתנו להם בהתאם לצורך.

מאיר שפיגלר: זה מה שעושה ויעשה הביטוח הלאומי, וזה מתקשר בצורה ישירה למה שאמרת בדבריך בהתחלה.

מאיר שפיגלר: יש סכום, הוא בוודאי ובוודאי נדרש, מכיוון שהוא תולדה של החלטות כנסת ישראל מעבר לזכויות הרגילות של התושבים במה שנוגע לביטחון הסוציאלי שלהם מהביטוח הלאומי.

מאיר שפיגלר: אני אומר שהסכום הזה בוודאי לא מתייחס להחלטות שהתקבלו אתמול.

משה גפני: הבקשה שמבקש הממונה על התקציבים במשרד האוצר היא שנעביר 1,985 מיליארד שקל לשיפוי המוסד לביטוח הלאומי מכיוון שתקופת הזכאות של דמי אבטלה מוארכת.

משה גפני: בהחלטת הממשלה מאריכים אותה עד אמצע אוגוסט.

מאיר שפיגלר: עד 16 באוגוסט.

משה גפני: עד 16 באוגוסט.

משה גפני: ולאחר מכן, אם יצטרכו להמשיך, ישקלו את זה מחדש.

משה גפני: זו הבקשה של שאול מרידור.

משה גפני: בבקשה.

עידו שוואב: כמו שהתבקשנו בחוק, על כל שינוי של הסטה בין סעיפי התוכנית שהוא מעל 15% אנחנו מגיעים לוועדת הכספים לאשר את השינוי.

עידו שוואב: כמו שאמרו בביטוח הלאומי, כמובן הם משלמים את הכסף ואנחנו משפים אותם בגין מנגנונים שלא היו קיימים לפני הקורונה.

עידו שוואב: זו המטרה של הפנייה של שר האוצר.

שגית אפיק: הפנייה הזאת היא לא השיפוי, הפנייה הזאת היא מכוח החוק, שאם אתם חורגים ב-15% אתם רוצים שהוועדה תאשר.

שגית אפיק: זה סוג של העברה תקציבית, זה לא השיפוי שהולך אליו, שהוא אומר שהוא צריך שיפוי גבוה יותר.

עידו שוואב: משרד האוצר כן יעביר לו את הכסף בגין השיפוי הזה.

שגית אפיק: ברור.

מאיר שפיגלר: ועוד הערה: אמרת שאין מנגנון; ועוד איך יש מנגנון כזה, הוא גם קבוע בסעיף 9 לחוק הביטוח הלאומי.

מאיר שפיגלר: זה בנפרד לעניין תקופת הקורונה, רק שתדע.

עידו שוואב: זה מה שאמרתי.

מאיר שפיגלר: לא, אמרת שאין מנגנון כזה.

מאיר שפיגלר: אני אומר לך שיש.

עידו שוואב: לא.

עידו שוואב: אמרתי שהשיפוי הוא בגין מנגנונים מיוחדים שהתקבלו לתקופת הקורונה.

משה גפני: אתם אמורים להעביר אלינו עוד העברה, עוד כסף שאתם צריכים להעביר עכשיו לוועדת הכספים?

עידו שוואב: כרגע אני לא מכיר.

משה גפני: מאיר, אתה מכיר?

מאיר שפיגלר: לא, אבל אני אומר לך שאתמול על הבסיס הזה עברו החלטות, שלמיטב ידיעתי גם אושרו בכנסת ישראל, שהן מעבר לסכום שמופיע כאן.

מאיר שפיגלר: אני כבר אומר לך גם כמה הם מעבר – הם סדר גודל שלבין 800 מיליון למיליארד שקל נוספים.

משה גפני: מה למשל?

מאיר שפיגלר: למשל, הנושא של ביטול חמישה ימי המתנה; הסיפור של הארכת תוקף תקופת הכשרה של חצי שנה, מאז 1 במאי ועד 16 באוגוסט; הכנסת מובטלים שהיו בינואר ובפברואר ולא קיבלו דמי אבטלה להיות זכאים לקבל דמי אבטלה החל מיולי שנה זו, ועוד כל מיני החלטות מן הסוג הזה.

מאיר שפיגלר: אני יכול לתת לך את כל הרשימה.

עידו שוואב: אבדוק.

עידו שוואב: שלחנו את הפנייה הזאת בשבוע שעבר, אני לא יודע על החלטות אתמול.

עידו שוואב: אבדוק את זה.

מאיר שפיגלר: ההחלטות התקבלו לא מבית היוצר של אגף התקציבים אלא במסגרת הדיונים בוועדה.

משה גפני: מה אתה מצפה מאתנו שנעשה עכשיו?

מאיר שפיגלר: אתה היושב-ראש, תחליט.

משה גפני: מאיר, אני מבקש ממך עצה.

משה גפני: מה אתה אומר?

מאיר שפיגלר: אם ביקשו כרגע להעביר הסכום הזה – תעבירו את הסכום הזה.

מאיר שפיגלר: יביאו עוד פנייה אחר כך.

משה גפני: תיתן תשובה לגבי הנושא הזה?

משה גפני: תבדוק?

עידו שוואב: כן, אני יכול לבדוק.

משה גפני: בסדר.

משה גפני: אז אצביע בעד הפנייה הזאת, אגיש רביזיה ועד סוף הישיבה אני רוצה שתיתן לי תשובה.

משה גפני: בסדר?

עידו שוואב: אנסה לבדוק.

עידו שוואב: הגשנו את הפנייה הזאת בשבוע שעבר, אבדוק מה קרה אתמול.

משה גפני: לא באתי בטענות.

משה גפני: הגשתם – בסדר, שמתי את זה על סדר-היום.

משה גפני: אבקש שתיתן לי תשובה לגבי כל הדברים שנאמרו כאן, מה אתם הולכים לעשות עם זה מבחינת אישור הוועדה.

עידו שוואב: כמובן שמה שיש בחוק, יש בחוק.

עידו שוואב: אנחנו מחויבים להגיע לוועדה על כל שינוי של 15% בין סעיפי התוכנית.

עידו שוואב: אז אם צריך ואלה יהיו העלויות – כמובן שנבוא עוד פעם.

משה גפני: תבדוק ועד תום הישיבה תגיד לי, בסדר?

עידו שוואב: ברור.

משה גפני: בקשה של השינויים התקציביים בסך 1.985 מיליארד שקלים שמיועדים להארכת דמי האבטלה.

משה גפני: מי בעד אישור השינויים האלה?

משה גפני: מי נגד?

משה גפני: מי נמנע?

משה גפני: אושר.

משה גפני: השינויים אושרו.

משה גפני: אני מגיש על זה רביזיה, עד סוף הישיבה - - -

מיקי לוי: אני מצטרף לרביזיה, אדוני.

מיקי לוי: עד יום שני, בבקשה, את הנתונים.

משה גפני: בסדר, קודם כול שייתנו את התשובה לשאלה הזאת.

משה גפני: אדוני מנכ"ל המוסד לביטוח לאומי, תודה רבה.

משה גפני: תרגיש בוועדת הכספים, במיוחד בשבועות האלה - - -

שלמה קרעי: אדוני היושב-ראש, לפני שאתה משחרר אותו, אולי אפשר לבקש ממנכ"ל הביטוח הלאומי, שהוא באמת אוהב ישראל והמצוקה של המובטלים נוגעת לליבו, אולי שפעם אחת נדע מי בדיוק האוכלוסיות – כמה אנשים, באיזה סדר גודל מדובר – שלא זכאים לדמי אבטלה, שלא עובדים ולא זכאים לדמי אבטלה.

שלמה קרעי: אותם אלה שסיימו את דמי האבטלה שלהם לפני ינואר-פברואר, כאלה שלא מועסקים כי אין להם - - - חשוב לנו להכיר את הנתונים.

משה גפני: בסדר.

משה גפני: תבדוק ותיתן לו תשובה.

משה גפני: מנכ"ל המוסד לביטוח לאומי, אני מודה לך.

משה גפני: התחלתי להגיד שתראה בוועדת הכספים בית שלך.

משה גפני: אנחנו נעמוד לצדך.

משה גפני: יהיו לך הרבה בעיות, גם עם התקציב וגם עם חוק ההסדרים, אנחנו נשתדל לעזור לך בבעיות הקשות האלה.

משה גפני: תודה רבה על ההופעה שלך, הייתה חשובה מאוד.

משה גפני: עידו, אני מחכה לתשובה על מה ששאלנו.

משה גפני: אני נועל את הישיבה.